Kehitysvammaisten hoitokodin hoitaja tuomittiin törkeästä kavalluksesta ehdottomaan vankeuteen, kertoo Savon Sanomat.

Arkistokuva Casino-arvasta, jossa oli 150 000 euron voitto. MARKKU RUOTTINEN

Savon Sanomat kertoo erikoisesta tapauksesta liittyen Casino-arpaan.

Kehitysvammainen 16-vuotias poika oli ollut hoitokodin hoitajan ja muiden nuorten kanssa kaupassa Pieksämäellä. Samalla poika tonki roskiksia. Hän löysi erään kaupan edessä olevasta roska-astiasta kolme arpaa.

Poika raaputti niistä yhden. Kaupan kassalla selvisi, että arvassa on suurvoitto ja voittajan pitää olla yhteydessä Veikkaukseen.

Myyjä näki, kuinka poikien seurassa ollut hoitajamies otti arvan itselleen. Tämä hoitaja soitti pian Veikkaukselle, sopi tulevansa voittokahveille ja antoi tilinumeronsa voitolle.

Näin ratkesi

Savon Sanomien mukaan vyyhti lähti kuitenkin purkautumaan, kun poika kertoi koulunkäyntiavustajalleen voitosta. Hoitaja vakuutti kysyttäessä, että mitään voittoa ei ollut.

Pian ovella odottivat poliisit. He takavarikoivat voittoarvan ja siitä annetun kuitin.

Lain mukaan voittoarpa oli hylätty tavara, joka kuului löytäjälleen eli 16-vuotiaalle pojalle. Käräjäoikeus määräsi arvan palautettavaksi pojalle

Etelä-Savon käräjäoikeus tuomitsi 44-vuotiaan hoitajan kahdeksi vuodeksi ja kahdeksi kuukaudeksi ehdottomaan vankeuteen. Lisäksi hän sai potkut. Tuomio ei ole vielä lainvoimainen.